Foto’s: Optog vir Palestina in Kaapstad gehou@NC4P_/Twitter Duisende mense het Saterdag ‘n optog na die parlement in Kaapstad gehou om hul steun aan Palestina te wys. Die reuse skare het gesing en plakkate in die lug gehou en eis dat die geweld in die Gasastrook beëindig moet word. “Ons skat dat daar meer as 30 000 mense is wat aan die optog deelneem, maar dit kan soveel as 50 000 wees,” het Richard Bosman, hoof van veiligheid en sekuriteit in die Kaapse munisipaliteit, aan Sapa gesê. Die optog is deur die National Coalition for Palestine (NC4P) gereël. Die koalisie bestaan uit meer as 30 godsdiensorganisasies, burgerlike instellings, vakbonde en politieke partye. NC4P het vroeër die week in ‘n verklaring “beslissende optrede van die Suid-Afrikaanse regering geëis teen die Israeliese aanvalle, moorde, verplasing en die vernietiging van die Gasastrook”. Die koalisie het ook ‘n beroep gedoen vir ‘n internasionale ondersoek na die optrede van die Israelse weermag in die Palestynse-gebiede. Volgens berigte is meer as 1 900 mense reeds dood sedert Israel verlede maand met Operasie Beskermingsvoordeel begin het in ‘n poging om Hamas se infrastruktuur te vernietig. Die Verenigde Nasies sê nagenoeg 1 350 van die oorledenes was burgerlikes, insluitend honderde vroue en kinders.